भारत में इस आन्दोलन का “प्रवेश” मुख्यतः अक्टूबर 2017 में हुआ जब सामाजिक कार्यकर्ता इंजी पन्नू द्वारा 60 प्रतिष्ठित व्यक्तियों की एक “लिस्ट” सोशल मीडिया पर पोस्ट की गई. इंजी ने आरोप लगाया कि इस सूची में मौजूद सभी लोगों ने व्यक्तिगत रूप से अपने द्वारा किए गए शोषण की घटनाओं की पुष्टि की है. इंजी और उनकी सहायक राया सरकार द्वारा उठाये गए इस कदम के बाद Me Too आन्दोलन की कड़ी आलोचना शुरू हो गई. कहा गया कि इन आरोपों की पुष्टि किए बिना सोशल मीडिया पर सार्वजनिक करने से तथाकथित आरोपियों की छवि ख़राब की गई है. जवाब में राया सरकार ने कहा कि उन्होंने ये लिस्ट दुसरो को इन तथाकथित शोषकों से सावधान करने के लिए साझा की है. लेकिन भारतीय नारीवादियों ने खुद इस “लिस्ट” को खारिज करते हुए कहा कि इस तरह का प्रयास आवश्यक है लेकिन बिना पुष्टि किए इतने सम्मानित लोगों के नाम सार्वजनिक करना एक गैर-जिम्मेदाराना कदम है. इसके बाद भारत में MeToo आन्दोलन का दूसरा चरण 27 सितम्बर 2018 को अभिनेत्री तनुश्री दत्ता ने शुरू किया. दत्ता ने वरिष्ठ अभिनेता नाना पाटेकर पर आरोप लगाते हुए बताया कि 2008 में नाना पाटेकर ने एक गाने की शूटिंग के दौरान उनका शारीरिक शोषण करने की कोशिश की. तनुश्री दत्ता के इस आरोप के बाद भारत में मनोरंजन, मीडिया, राजनीति समेत सभी क्षेत्रों से महिलाएं सामने आ कर अपने साथ हुई अभद्रता की घटनाएं साझा कर रही है जो कि अब विशाल रूप धारण कर चुका है.